ขายหวยทักษิณเจอดีโดนไล่บี้ภาษีเป็นล้าน
คนขายหวยบนดิน บุกกรมสรรพากร โวยถูกไล่บี้เก็บภาษีย้อนหลัง ยันมติ ครม. เดิมให้ยกเว้นนัดชุมนุม 19 พ.ค.นี้
21 ส.ค. 2554

คนขายหวยบนดิน บุกกรมสรรพากร โวยถูกไล่บี้เก็บภาษีย้อนหลัง ยันมติ ครม. เดิมให้ยกเว้นนัดชุมนุม 19 พ.ค.นี้
นายวรวุฒิ กมลวิทยานนท์ ประธานชมรมสลาก 3 ตัว 2 ตัว พร้อมด้วยตัวแทนจำหน่ายหวยบนดิน เดินทางเข้ายื่นหนังสือถึงอธิบดีกรมสรรพากร เพื่อขอให้ยกเลิกการเก็บภาษีหวยบนดินย้อนหลัง โดยชี้แจงเหตุผล 4 ข้อ 1.การจำหน่ายหวยบนดินในอดีตเป็นไปตามมติ ครม. ที่ยกเว้นภาษีให้ 
2.มีการเรียกเก็บภาษีอย่างรวดเร็ว จนตั้งตัวไม่ทัน 3.อัตราที่เรียกเก็บสูงเกินจริง และ 4.ความเสียหายจากสลากที่เหลืออยู่
“เรื่องนี้เริ่มจากทาง ครม. เป็นต้นเหตุ ทำไมไม่ไปเก็บ แต่กลับมาเรียกเก็บกับประชาชนผู้บริสุทธิ์ อีกทั้งอัตราที่เก็บก็สูงเกินจริง เพราะจริงๆ แล้วค่าดำเนินการ 12% ต้องจ่ายให้คนเดินโพย 8-9% เหลือแค่ 3-4%” นายวรวุฒิ กล่าว
นายวรวุฒิ กล่าวว่า วันที่ 19 พ.ค.นี้จะนัดชุมนุมเพื่อมาทวงถามความคืบหน้า ล่าสุดมีการเรียกเก็บภาษีจากนายวิชัย แสงส่งไพศาล ตัวแทนจำหน่ายหวยบนดิน ให้ไปเสียภาษีในวันที่ 18 พ.ค. คิดเป็นเงินภาษีที่ต้องเสียเพิ่มในรอบปีภาษี 2547-2549 กว่า 13 ล้านบาท ปี 2547 กว่า 1.47 ล้านบาท ปี 2548 กว่า 4.56 ล้านบาท และปี 2549 กว่า 7.17 ล้านบาท 
ขณะนี้มีตัวแทนจำหน่ายหวยบนดินที่โดนเรียกเก็บภาษีย้อนหลังกว่า 6,000 คน และคนเดินโพยอีกกว่า 1 แสนคน